Zagreb, 8. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, kao zamjenika predsjednice Povjerenstva, te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Alena Preleca, zastupnika u Hrvatskom saboru i općinskog načelnika Općine Brdovec,** na 41. sjednici, održanoj 8. ožujka 2019.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Alena Preleca, općinskog načelnika Općine Brdovec, radi utvrđivanja je li se povodom obavljanja funkcije predstavnika Općine Brdovec, u Skupštini trgovačkog društva ZAPREŠIĆ d.o.o., kao jednog od suosnivača, našao u sukobu interesa koji bi proizlazio iz donošenja odluka iz nadležnosti Skupštine koje se odnose na radni i materijalni status direktora tog trgovačkog društva, u razdoblju od 15. siječnja 2018.g. kada je diskrecijskom odlukom direktora Željka Majcena u istom trgovačkom društvu zaposlen sin dužnosnika, s obzirom da navedena okolnost može utjecati na nepristranost dužnosnika u obavljanju dužnosti.**
2. **Poziva se dužnosnik Alen Prelec da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

U Povjerenstvu je dana 7. lipnja 2018.g. zaprimljena neanonimna prijava mogućeg sukoba interesa protiv dužnosnika Alena Preleca, općinskog načelnika Općine Brdovec, pod brojem 711-U-1800-P-213/18-01-3 povodom kojeg se vodi predmet pod brojem: P-213/18.

U prijavi se u bitnome navodi da je sin dužnosnika Alena Preleca bez provedbe natječaja zaposlen u trgovačkom društvu Zaprešić d.o.o. na radnom mjestu kontrole i naplate parkiranja. Navodi se da Općina Brdovec ima udio u vlasništvu (temeljnom kapitalu) navedenog trgovačkog društva.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru zamjenici dužnosnici u smislu navedenog Zakona, a podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i dužnosnik Alen Prelec povodom obnašanja dužnosti zastupnika u Hrvatskom saboru kao i povodom obnašanja općinskog načelnika Općine Brdovec obvezan postupati sukladno odredbama ZSSI-a.

Uvidom u Registar dužnosnika koji ustrojava i vodi Povjerenstvo, utvrđeno je da dužnosnik Alen Prelec ima dva punoljetna sina.

Uvidom u podatke sudskog registra nadležnog Trgovačkog suda u Zagrebu, utvrđeno je da je pod matičnim brojem subjekta 080145537 upisano trgovačko društvo ZAPREŠIĆ d.o.o. za obavljanje komunalnih djelatnosti. Kao jedan od imatelj udjela upisana je Općina Bedovec, a Željko Majcen obavlja funkciju direktora od 19. siječnja 2017.g.

Povjerenstvo je radi provjere osnovanosti i vjerodostojnosti navoda iz podnesene neanonimne prijave te donošenja odluke o tome postoje li okolnosti koje ukazuju na moguću povredu odredbi ZSSI-a, izvršilo uvid u javne registre te je zatražilo od trgovačkog društva Zaprešić d.o.o. za obavljanje komunalnih djelatnosti dopisom Broj: 711-I-886-P-213/18-02-17 od 28. lipnja 2018.g. očitovanje je li koji sin dužnosnika Alena Preleca, općinskog načelnika Općine Brdovec, zasnovao radni odnos u istom trgovačkom društvom, ako da kada je zasnovao radni odnos, je li nastanku prethodio javni natječaj, na kojem je radnom mjestu zaposlen odnosno kada je općim aktima o sistematizaciji uvedeno radno mjesto na koje je zaposlen, tko je donio odluku o zasnivanju radnog odnosa zajedno sa pozivom za dostavom cjelokupne dokumentacije koja se odnosi na postupak zapošljavanja te akt o sistematizaciji radnih mjesta.

Trgovačko društvo ZAPREŠIĆ d.o.o. očitovalo se dopisom, KLASA: 363-01/18-06/222, URBROJ: 238-119-09-18-2 od 12. srpnja 2018.g.u kojem se navodi da je između tog trgovačkog društva, kao poslodavca, i …………….., kao radnika, sina navedenog dužnosnika, dana 15. siječnja 2018.g. sklopljen Ugovor o radu na određeno vrijeme u trajanju od 15. siječnja 2018.g. do 14. srpnja 2018.g. za obavljanje poslova radnog mjesta administrativni referent na poslovima naplate parkiranja. Nadalje se navodi da sklapanju Ugovora nije prethodio javni natječaj jer trgovačka društva nisu zakonski obveznici provedbe istih te da je odabir za popunu radnih mjesta izvršen između kandidata koji su prethodno dostavili pisanu ponudu odnosno iskazali interes za obavljanje poslova u trgovačkom društvu ZAPREŠIĆ d.o.o. Poslovi i radni zadaci za navedeno radno mjesto utvrđeni su Pravilnikom o izmjenama i dopunama Pravilnika o radu od 3. siječnja 2018.g., koji je donesen nakon što je Grad Zaprešić Odlukom o organizaciji i načinu naplate parkiranja na području grada Zaprešića („Službene novine Grada Zaprešića“ broj 7/17. i 2/18.) povjerio trgovačkom društvu ZAPREŠIĆ d.o.o. organiziranje parkiranja.

U očitovanju se napominje da je navedeno trgovačko društvo imalo saznanja da je ………… sin dužnosnika Alena Preleca, općinskog načelnika Općine Brdovec i zastupnika u Hrvatskom saboru, a budući da propisi ne zabranjuju zasnivanje radnog odnosa sa sinom dužnosnika, nije postojao razlog da se ne prihvati ponuda osobe koja u cijelosti ispunjava uvjete za obavljanje poslova. Ističe se da nije bilo nikakvih zahtjeva ili pritisaka od bilo koga u pogledu zapošljavanja dužnosnikova sina te da je trgovačko društvo ZAPREŠIĆ d.o.o. zapošljavalo 9 osoba u Radnoj jedinici Parkirališta, a zaprimilo je 8 ponuda zainteresiranih osoba za zasnivanje radnog odnosa kao i da se kasnije nastavio trend nedostatka radnika na tržištu jer je kod popune poslova drugih radnih mjesta za traženih troje radnika zaprimljeno 7 ponuda, a samo je jedan radnik prihvatio obavljanje oglašenih poslova.

Očitovanju prileži Ugovor o radu na određeno vrijeme sklopljen dana 15. siječnja 2018.g. između navedenog trgovačkog društva, zastupanog po Željku Majcenu, direktoru, kao poslodavcu, i …………, kao radniku, za obavljanje poslova radnog mjesta administrativni referent na poslovima naplate parkiranja sa koeficijentom složenosti od 2,20 te s 14. srpnja 2018.g. kao danom završetka rada na tim poslovima. Usporedbom podataka iz podnesenog izvješća o imovinskom stanju dužnosnika i podataka iz navedenog ugovora utvrđeno je da se radi o dužnosnikovu sinu.

Očitovanju nadalje prileže zamolba za primanje u radni odnos ……. upućena predmetnom trgovačkom društvu od 2. siječnja 2018.g. za posao koji odgovara njegovim vještinama i potrebama poslodavca zajedno sa životopisom podnositelja ponude te Pravilnik o izmjenama i dopunama Pravilnika o radu koji je dana 3. siječnja 2018.g. donio direktor trgovačkog društva ZAPREŠIĆ d.o.o. nakon savjetovanja s Radničkim vijećem kojim se mijenjaju uvjeti stručne spreme i opisa poslova u RJ Parkirališta za radna mjesta voditelj radne jedinice parkirališta, kontrolor naplate parkiranja, referent naplate parkiranja te se dodaju novi poslovi i zadaci radnog mjesta administrativni referent na poslovima naplate parkiranja, broj izvršitelja 1. Očitovanju prileži i Odluka o organizaciji i načinu naplate parkiranja na području grada Zaprešića kojom se člankom 4. određuje da poslove organizatora parkiranja obavlja trgovačko društvo ZAPREŠIĆ d.o.o.

Povjerenstvo je dopisom Broj: 711-I-388-P-213-18/19-04-17 od 18. veljače 2019.g. zatražilo od trgovačkog društva Zaprešić d.o.o. da se očituje na dodatne okolnosti obavlja li dužnosnik Alen Prelec funkciju člana Skupštine trgovačkog društva ZAPREŠIĆ d.o.o. i od kada ju obavlja te je li trgovačko društvo ZAPREŠIĆ d.o.o. za obavljanje komunalnih djelatnosti sklopilo novi ugovor o radu s ……………… nakon isteka Ugovora o radu od 15. siječnja 2018.g. i na koje je razdoblje isti sklopljen.

Povodom navedenog dopisa, trgovačko društvo ZAPREŠIĆ d.o.o. očitovalo se dopisom, KLASA: 363-01/18-06/222, URBROJ: 238-119-09/19-4 od 26. veljače 2019.g. u kojem se navodi da je Općina Brdovec postala član tog trgovačkog društva na temelju Ugovora o prijenosu poslovnih udjela pod 13. veljače 2002.g., solemniziranog kod javnog bilježnika Ivana Adžije iz Zaprešića, poslovni broj OU-41-2002. Navodi se da je Alen Prelec stupio na dužnost općinskog načelnika Općine Brdovec u 2009.g. nakon održanih lokalnih izbora te da od tada na temelju članka 42. Zakona o lokalnoj i područnoj (regionalnoj) samoupravi zastupa Općinu Brdovec u Skupštini trgovačkog društva Zaprešić d.o.o. Iznosi se da je nakon isteka Ugovora o radu od 15. siječnja 2018.g. trgovačko društvo ZAPREŠIĆ d.o.o. sklopilo sa ………………… novi Ugovor o radu na određeno vrijeme na radnom mjestu pomoćnik voditelja RJ Parkirališta za razdoblje od 1. lipnja 2018.g. do 14. srpnja 2018.g., a nakon isteka tog Ugovora sklopljen je Ugovor o radu na neodređeno vrijeme za isto radno mjesto, počevši od 15. srpnja 2018.g.

Istom očitovanju priložen je Ugovor o prijenosu poslovnih udjela od 13. veljače 2002.g., solemniziran kod javnog bilježnika, kojim je Grad Zagreb kao prenositelj podijelio svoj poslovni udio na 7 nejednakih udjela tako da poslovni udio Općine Brdovec iznosi 12%, Ugovor o radu na određeno vrijeme sklopljen između trgovačkog društva ZAPREŠIĆ d.o.o., kao poslodavca, zastupanog po direktoru Josipu Majcenu, i ………………, kao radnika, dana 1. lipnja 2018.g. za radno mjesto pomoćnik voditelja RK Parkirališta, sa koeficijentom složenosti od 2,60 i početkom primjene Ugovora od 1. lipnja 2018.g. do 14. srpnja 2018.g. te Ugovor o radu na neodređeno vrijeme sklopljen između istih ugovornih strana dana 13. srpnja 2018.g. također za radno mjesto pomoćnik voditelja RK Parkirališta istog koeficijenta složenosti s 15. srpnja 2018.g. kao prvim danom primjene tog Ugovora.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 6. stavkom 4. ZSSI-a propisano je da nakon izbora ili imenovanja na javnu dužnost dužnosnik je dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Sukladno stavku 2. toga članka Zakona, među članove obitelji u smislu toga Zakona ubrajaju se i krvni srodnici u uspravnoj lozi, dakle i djeca dužnosnika.

Iz očitovanja i prikupljene dokumentacije proizlazi da je sin dužnosnika Alena Preleca, …………, zaposlen u trgovačkom društvu ZAPREŠIĆ d.o.o., na temelju diskrecijske odluke direktora toga trgovačkog društva Željka Majcena, u skladu s ovlastima i nadležnostima Uprave, isprva na radno mjesto administrativni referent na poslovima naplate parkiranja na određeno vrijeme, a zatim na radno mjesto pomoćnik voditelja RJ Parkirališta na određeno vrijeme i potom na isto radno mjesto na neodređen vrijeme. Dužnosnikov sin zaposlen je bez provedbe natječaja, jer navedeno trgovačko društvo nije obveznik njihove provedbe u situacijama zapošljavanja novih djelatnika, već je zaposlen na temelju iskazanog interesa dužnosnikova sina, a po uvođenju naplate parkiranja na području grada Zaprešića kada je upravo odlukom Grada Zaprešića obavljanje poslova naplate parkiranja povjereno tom trgovačkom društvu.

Nije sporno da dužnosnik Alen Prelec, obavljajući funkciju člana Skupštine trgovačkog društva ZAPREŠIĆ d.o.o., nije ovlašten odlučivati o radnom i materijalnom statusu zaposlenika tog trgovačkog društva, osim o članovima Nadzornog odbora i Uprave odnosno direktora. U ovom postupku razmatra se na koji način je dužnosnik Alen Prelec, sukladno odredbama Zakona o trgovačkim društvima („Narodne novine“ 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15., u daljnjem tekstu: ZTD), kao Skupštine trgovačkog društva ZAPREŠIĆ d.o.o., ovlašten i dužan odlučivati o statusu i materijalnim pravima direktora tog trgovačkog društva. Sukladno članku 424. stavku 1. ZTD-a, članovi društva s ograničenom odgovornošću mogu svojom odlukom u svako doba opozvati članove uprave. Nadalje, sukladno članku 441. stavku 1. ZTD-a, skupština društva s ograničenom odgovornošću odlučuje o pitanjima određenim društvenim ugovorom, a osobito o: financijskim izvješćima društva, izvješću uprave o stanju društva ako ga je društvo dužno izraditi, davanju razrješnice članovima uprave i nadzornog odbora, ako ga društvo ima, imenovanju i opozivu članova uprave, izboru i opozivu članova nadzornog odbora ako ga društvo ima, mjerama za ispitivanje i nadzor nad vođenjem poslova, izmjeni društvenog ugovora, postavljanju zahtjeva za naknadu štete koje društvo može imati protiv članova uprave i drugom. Na temelju analogne primjene članka 276. ZTD-a, skupština društva s ograničenom odgovornošću odlučuje o davanju razrješnice članovima uprave i nadzornog odbora jednom godišnje kada su joj predočena godišnja financijska izvješća. Davanjem razrješnice glavna skupština odobrava kako su članovi uprave i nadzornog odbora vodili društvo, pri čemu to nema značaj odricanja od zahtjeva za naknadom štete s naslova odgovornosti.

Okolnost da je direktor trgovačkog društva Željko Majcen diskrecijskom odlukom, bez provođenja javnog natječaja, u početku na određeno, a potom na neodređeno vrijeme zaposlio sina dužnosnika u trgovačkom društvu ZAPREŠIĆ d.o.o., opravdano dovodi do zaključka da se kod dužnosnika Alena Preleca mogao stvoriti odnos obveze ili duga prema direktoru društva Željku Majcenu. Međutim, činjenica da je bilo koja osoba koja obavlja funkciju direktora odnosno Uprave predmetnog trgovačkog društva ovlaštena i nadležna nadzirati i ocjenjivati rad zaposlenika te odlučivati o svim eventualnim promjenama radnog statusa i prava iz radnog odnosa zaposlenika dovodi do zaključka da sve eventualne kasnije odluke direktora društva, koje pozitivno ili negativno utječu ili mogu utjecati na radni status i materijalna prava sina dužnosnika, mogu utjecati na nepristranost dužnosnika u obavljanju funkcije člana Skupštine tog trgovačkog društva. Povodom stupanja sina dužnosnika u radni odnos na temelju diskrecijske odluke direktora, i to u trgovačkom društvu u kojem je dužnosnik član Skupštine i kao takav odlučuje o statusnim i drugim pravima i obvezama direktora, dužnosnik Alen Prelec nalazi se u situaciji u kojoj njegovi privatni interesi, mogu utjecati na nepristranost u obavljanju javne dužnosti što predstavlja mogući sukob interesa u smislu članka 2. stavka 2. podstavka 2. ZSSI-a.

Iz prikupljenih podataka proizlazi da dužnosnik u cijelom navedenom razdoblju, u kojem postoji opisana situacija potencijalnog sukoba interesa, obavlja funkciju člana Skupštine trgovačkog društva ZAPREŠIĆ d.o.o. odnosno da nije, nakon što je njegov sin zaposlen, tražio razrješenje od obavljanja funkcije člana Skupštine, te da je na redovnim godišnjim sjednicama Skupštine i eventualnim izvanrednim sjednicama održanim u tom razdoblju, mogao donositi odluke iz nadležnosti Skupštine koje izravno ili neizravno utječu na status i materijalna prava direktora trgovačkog društva ZAPREŠIĆ d.o.o.

S obzirom na navedeno, iz prikupljenih podataka i dokumentacije moglo bi proizaći da time što se nije razriješio ili eventualno izuzimao od obavljanja funkcije člana Skupštine, nakon što je njegov sin diskrecijskom odlukom zasnovao radni odnos u trgovačkom društvu ZAPREŠIĆ d.o.o., dužnosnik Alen Prelec nije postupio u skladu s obvezama iz članka 6. stavka 4. ZSSI-a.

U postupku pred Povjerenstvom potrebno je utvrditi je li dužnosnik, nakon što je njegov sin zasnovao radni odnos u trgovačkom društvu ZAPREŠIĆ d.o.o., donosio konkretne odluke iz nadležnosti Skupštine društva kojima je utjecao na status i materijalna prava direktora tog trgovačkog društva.

Poziva se dužnosnik Alen Prelec, da sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka kao i na ostale navode iz obrazloženja ove odluke te da Povjerenstvu dostavi relevantnu dokumentaciju s kojom raspolaže.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl. iur.

**Dostaviti:**

1. Dužnosnik Alen Prelec, elektronička dostava
2. Podnositelj prijave
3. Objava na internetskim stranica Povjerenstva
4. Pismohrana